Diari Oficial de la Generalitat Valenciana


Sumari del DOGV 2919, del 30-01-1997 (1997/811547)

RESOLUCIÓ de 10 de desembre de 1.996, de la Direcció General de Treball, per la qual es disposa el registre i la publicació del Conveni Col·lectiu de l'empresa Fundació Formació i Ocupació del País Valencià (FOREM PV).
--------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/12/10/(1)/dof/vci/html**

### Dades del document

Número de DOGV
:   2919

Data del DOGV
:   30-01-1997

Secció del DOGV
:   DISPOSICIONS GENERALS

Número del document
:   1997/811547


Data del document
:   10-12-1996

Organisme emissor
:   Conselleria de Treball i Afers Socials

Tipus de document
:   Resolució

RESOLUCIÓ de 10 de desembre de 1.996, de la Direcció General de Treball, per la qual es disposa el registre i la publicació del Conveni Col·lectiu de l'empresa Fundació Formació i Ocupació del País Valencià (FOREM PV).  
Vist el text articulat del Conveni Col·lectiu de l'empresa Fundació Formació i Ocupació del País Valencià (FOREM PV), subscrit el dia 7 d'octubre de 1996 per la representació de la Fundació i dels treballadors pel Comitè d'empresa, i presentat davant aquesta Direcció General el dia 22 d'octubre i 4 de desembre de 1996, i segons el que disposa l'article 90.2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6, del Reial Decret 1.040/81, de 22 de maig, sobre Registre i Dipòsit dels Convenis Col·lectius de Treball, aquesta Direcció General de Treball, d'acord amb les competències transferides segons Reial Decret 4.105/82, de 29 de desembre, resol:  
Primer  
Ordenar-ne la inscripció en el Registre de Convenis Col·lectius de Treball, d'aquesta Direcció General, i el dipòsit del text original del Conveni, amb notificació a la comissió negociadora.  
Segon  
Disposar-ne la publicació al Diari Oficial de la Generalitat Valenciana.  
València, 10 de desembre de 1996.- El director general de Treball: José Luis Colvée Millet.  
CONVENI COL·LECTIU  
DE LA FUNDACIÓ FOREM PV  
Capítol I  
Disposicions generals  
Article 1. Àmbit territorial i funcional  
Aquest Conveni gaudirà de força normativa i serà d'aplicació a tots els centres de treball establerts o que s'establesquen per la Fundació durant la seua vigència dins del territori del País Valencià.  
Article 2. Àmbit personal  
Aquest Conveni Col·lectiu serà d'aplicació per a tots els treballadors/es vinculats/des a la Fundació per un contracte de treball, amb independència de la seua modalitat i del règim legal pel qual hagen estat contractats/des, tret d'aquells que tenen Convenis de Col·laboració realitzats per la Fundació, segons allò que estableix l'article 12.  
Article 3. Normativa aplicable i supletòria  
Totes les matèries objecte de tractament en aquest Conveni Col·lectiu en substitueixen les disposicions pactades abans de la seua entrada en vigor. En allò que no s'hi preveu, s'acollirà a l'Estatut dels Treballadors i la resta de normes legals i reglamentàries que conformen la legislació vigent.  
Article 4. Vigència i durada  
Aquest Conveni Col·lectiu iniciarà la seua vigència l'1 de gener de 1996, fins el 31 de desembre de 1997.  
Article 5. Efectes econòmics  
Les millores econòmiques contemplades al capítol 5è d'aquest Conveni i els efectes econòmics dels Annexos I i II de retribucions, s'aplicaran a partir de l'1 de gener de 1996.  
Les diferències salarials produïdes com a conseqüència de l'aplicació retroactiva del Conveni seran abonades dins del mes següent a la seua signatura.  
Article 6. Pròrroga, denúncia i revisió  
Aquest Conveni Col·lectiu es prorrogarà automàticament en el moment del seu venciment, per períodes anuals, cas de no haver-hi denúncia dins del termini establert. En el cas que les negociacions quedaren prorrogades per un termini superior al de vigència del Conveni, s'entendrà prorrogat fins l'entrada en vigor del nou.  
Les parts podran denunciar el Conveni com a mínim dos mesos abans de la seua terminació. La negociació d'un nou conveni o la revisió del present, serà duta a terme per les parts legítimament representatives, d'acord amb la data d'inici de negociació que siga fixada i si no hi ha, segons allò assenyalat a l'article 7.  
Article 7. Comissió de vigilància i interpretació.  
Queda constituïda una Comissió Paritària amb representants del treballadors/es i els seus corresponents suplents designats/des pel Comitè Intercentres entre els seus membres, i dos representants de la Fundació designats/des per la mateixa amb l'objecte de resoldre'n les qüestions derivades de la interpretació o aplicació. Aquesta Comissió serà única per a tots els àmbits del Conveni i es reunirà ordinàriament una vegada al trimestre i extraordinàriament quan siga procedent i siga convocada a instància d'una de les parts.  
En cas d'existir discrepància en la interpretació d'alguna norma del Conveni, o incidència plantejada, ambdues parts designaran de mutu acord un àrbitre, membre de la CS CCOO PV, la mediació o arbitratge del qual posarà fi a les qüestions plantejades. En el cas de no arribar a l'esmentat acord l'àrbitre serà aquell designat/da per l'autoritat laboral.  
Totes les reunions, així com el contingut de les mateixes, quedaran reflectides a les actes corresponents, les quals seran signades per duplicat a la seua finalització.  
Les actes, així com el seu contingut, seran públiques entre els treballadors/es de la Fundació.  
Article 8. Vinculació a la totalitat  
Les condicions pactades en aquest Conveni Col·lectiu constitueixen un tot orgànic indivisible i a efectes de la seua aplicació pràctica, seran considerades globalment.  
Article 9. Absorció  
Les condicions de treball, així com les retribucions econòmiques rebudes pels treballadors/es inclosos/es a l'àmbit d'aplicació d'aquest Conveni, abans de la seua entrada en vigor, podran ser absorbides o compensades per les establertes en aquest perquè resulten més favorables al treballador/a.  
Capítol II  
Classificació professional  
Article 10. Classificació professional  
Tot el personal laboral de la Fundació, estarà definit per les seues funcions en un dels grups i categories professionals detallades a continuació i que es defineixen a l'Annex III d'aquest Conveni.  
Personal no docent  
1. Director/a gerent.  
2. Coordinador/a territorial.  
 Cap de departament.  
3. Coordinador/a de Formació.  
 Coordinador/a d'àrea.  
 Tècnic/a.  
 Coordinador/a de centre.  
 Oficial primera administratiu/va.  
4. Oficial segona administratiu/va.  
 Personal de manteniment i serveis.  
 Auxiliar administratiu/va.  
5. Personal de neteja.  
Personal docent  
 Professor/a  
Les classificacions del personal establertes en aquest Conveni, són merament enunciatives i no suposen cap obligació de tindre cobertes totes les categories enumerades.  
Durant la vigència d'aquest Conveni Col·lectiu, la Fundació mitjançant una entitat professional externa valorarà els llocs de treball existents i els que pogueren existir com a resultat de l'estudi i els relacionarà amb les categories professionals establertes a l'Annex III. Del resultat de la valoració serà informat el Comitè Intercentres, per fer possible la seua posterior adequació i aplicació.   
Article 11. Estructura de la plantilla  
S'estableix una plantilla de personal no docent, sobre la base del conjunt dels llocs de treball necessaris per al desenvolupament de les funcions de gestió tècnica i administrativa de les diferents programacions de Formació Contínua i Ocupacional, que es defineix com a estructura fixa, a partir d'una plantilla per a 1996 de 20 persones, (a partir de les 14 existents en la actualitat ), tot tenint accés a aquesta estructura fixa inicial aquelles persones que tinguen més antiguitat a la Fundació.  
Durant el temps de vigència d'aquest Conveni s'estudiarà i acordarà una estructura de plantilla bàsica basada en els criteris organitzatius que cobresquen les necessitats mínimes de funcionament de la Fundació, sent l'antiguitat un factor a considerar però no determinant.  
Article 12. Sistemes d'accés a la contractació  
Les parts es comprometen a acomplir tot allò previst en la normativa legal vigent en els temes relatius als drets d'informació dels/les representants dels treballadors/es docents i no docents. S'estableix una Borsa-Fitxer de treball, el contingut de la qual, funcionament i criteris de gestió serà desenvolupat per la Comissió Paritària del Conveni sobre la base d'acords anteriors. Quan s'hagen de seleccionar persones per a cobrir les contractacions necessàries, es tindrà en compte de forma preferent als treballadors/es amb serveis anteriors en la Fundació (antiguitat ), tot i valorant el major temps efectiu de treball, sempre que tinguen en igualtat de condicions, els requisits de qualitat, capacitat, polivalència, titulació demanada per la Administració o la Fundació i adequació al lloc de treball que es requereix, dins del marc de l'oferta formativa a la qual fa referència.  
Els criteris per a la suspensió temporal de la prioritat en la contractació o exclusió del sistema, seran determinats per la Comissió Paritària del Conveni sobre la base d'acords anteriors i allò establert al Conveni. Això no obstant, perdran el dret d'estar inclosos en la Borsa-Fitxer aquells treballadors/es que tinguen informes desfavorables, pel que fa a actituds o comportaments que no s'ajusten a les finalitats de la Fundació. En estos casos, s'informarà al treballador/a afectat/ada i al Comitè Intercentres.  
Perdran el dret a estar inclosos/es en la Borsa-Fitxer els treballadors/es que hagen estat amonestats o sancionats amb falta greu o molt greu, segons allò establert al capítol VII.  
No seran inclosos/es en la Borsa-Fitxer, ni hauran de passar la selecció prevista als paràgrafs anteriors, aquelles persones que per mitjà dels Convenis de Col·laboració entre CCOO i FOREM PV siguen contractats per la Fundació. Igualment no seran inclosos/es aquelles persones que hagen de ser contractades per imperatiu legal d'institucions externes a la Fundació o per Convenis de Col·laboració amb altres entitats. S'informarà al Comitè Intercentres de les persones a contractar mitjançant estos Convenis.  
Serà imprescindible per a ser contractat com a docent el acomplir com a mínim tots els requisits que exigeix l'administració.  
En acabar la programació, la Fundació queda compromesa a entregar al Comitè Intercentres el llistat baremat actualitzat per a la seua informació i control.  
Article 13. Formes de contractació i períodes de prova  
Segons les necessitats de cada Programació s'efectuaran les contractacions dels treballadors/es, tot ajustant-se a les normes legals sobre la contractació i les específiques que figuren en aquest Conveni Col·lectiu, comprometent-se la Fundació a la utilització dels distints models de contractació previstos en la llei, d'acord amb la finalitat i naturalesa de cadascú dels contractes, les funcions i tasques a realitzar. La contractació es farà sempre per escrit.  
Seran de lliure contractació per la Fundació, aquelles persones que ocupen llocs de treball de direcció o que per les seues responsabilitats i necessitats del treball a efectuar, hagen de ser persones de confiança de la Fundació (director/a Gerent, Caps de Departament i Coordinadors/es Territorials ).  
Quan l'accés a l'oferta genèrica de contractació temporal coincidisca amb llocs de treball de la mateixa categoria professional i condicions laborals i durada del contracte, la decisió del lloc de treball correspondrà a l'Empresa.  
Un dia abans de l'inici de cada curs de Formació Ocupacional, es contractarà al professor o professora per a la formalització de la documentació inherent al començament de l'acció formativa.  
En casos excepcionals i sempre que la Fundació valore com a necessari, es contractarà al professorat pel temps suficient per a confeccionar programes d'un nou curs, elaborar guies didàctiques, programes subministrament, i qualsevol altra activitat tècnico-formativa. En aquest cas el personal restarà adscrit al grup no docent amb la categoria, drets i deures de Tècnic.  
S'estableix un període de prova per al personal la contractació del qual es faça per primera vegada a la Fundació, sent per a cada categoria professional els següents:  
A- Personal dels grups 2n, 3r i 4t ( Tret de la categoria d'Auxiliar Administratiu/va):  
\* Dos mesos per a contractes de durada inferior a un any i superior a 8 mesos.  
\* Un mes per a contractes de més de tres mesos e inferior a vuit mesos.  
Els contractes de durada inferior a tres mesos, el període de prova serà directament proporcional a tres mesos de contracte un mes de prova.  
B. La categoria professional d'Auxiliar Administratiu/va i el personal del grup 5é:  
\* Quinze dies.   
Quan el treballador/a haja desenvolupat les mateixes funcions, amb anterioritat, a la Fundació, serà exclòs del període de prova. En el cas que existiren noves funcions, tecnologies o tasques aplicades a l'esmentat lloc de treball, se'ls aplicarà el corresponent període de prova que es determina en aquest article. El personal docent que siga contractat per a una nova especialitat, encara que siga dins de la mateixa família professional, haurà de passar el període de prova abans esmentat.  
Article 14. Tipus de contractació  
Atès que existeixen treballs o activitats que per la seua pròpia naturalesa, no són de caràcter permanent o indefinits, podran ser utilitzats els tipus o modalitats contractuals que la legislació considera per als casos esmentats, tot comptant amb la supervisió de la representació legal dels treballadors/es. Es faran atenent als criteris següents:  
A. Contracte per obra i servei; quan es tracte de realitzar una obra o servei determinat, amb autonomia o substantivitat pròpia , dins de la activitat o activitats desenvolupades per la Fundació o la execució de les quals siga limitada en el temps i de durada incerta, però sempre inferior a l'any. En estos contractes s'especificarà l'obra o servei per la qual es contracta indicant el tipus de contractació, la seua durada incerta, salari a aplicar i condicions de treball.  
B. Contracte de interinitat o substitució; en aquells casos en què siga necessari substituir als treballadors/es de la Fundació amb dret a reserva del lloc de treball. S'indicaran en el contracte el nom del substituït/da i el motiu de la substitució.  
C. Excepcionalment i previ acord amb el Comitè Intercentres serà possible realitzar contractes eventuals per circumstàncies de la producció en les situacions específiques en què es produesca una forta acumulació de tasques o activitats. Aquestos contractes es regiran per allò establert al RD 2546/1994, de desembre, tret de la seua durada màxima que s'estableix en 12 mesos dins d'un període de 18 mesos.  
D. Contracte a temps parcial; en aquells casos suposats en què s'haja de fer un servei per un nombre d'hores, dies o mesos inferior al considerat habitual en la Fundació.  
E. Durant el període de vigència d'aquest Conveni, la utilització de les formes de contractació que preveu el Reial Decret Llei 18/1993 i RD 2317/93 ( Contractes en pràctiques i aprenentatge ) es podran realitzar com a instrument efectiu de formació per a la inserció en el mercat de treball. Previ acord amb la representació dels treballadors/es, s'adaptaran al que s'estableix per a iguals categories i llocs de treball en la taula annexa. Queda fixat com a durada màxima improrrogable un any per ambdues modalitats de contractació. Per als contractes d'aprenentatge s'estableix com a edat màxima la de 20 anys.  
Això no obstant, als alumnes d'Escoles Taller i similars se'ls aplicarà el contracte d'aprenentatge en els mateixos termes que són recollits per la Llei.  
Article 15. Cessament de la relació laboral.  
El cessament del treballador es preavisarà per escrit amb un període mínim de 15 dies d'antelació per part de la Fundació, independentment de la modalitat de contractació utilitzada. En el cas d'incompliment d'aquest preavís, la Fundació pagarà al treballador/a un dia per cada dia de manca de preavís.  
El treballador/a preavisarà la Fundació segons el criteris següents:  
En contractes de durada inferior a tres mesos, el treballador/a preavisarà amb un període mínim d'una setmana d'antelació.  
En contractes fins sis mesos de durada, el treballador/a preavisarà amb un període mínim de 10 dies d'antelació.  
En contractes de més de sis mesos de durada, el treballador/a preavisarà amb un període mínim de 15 dies d'antelació.  
L'incompliment del treballador/a de l'obligació de preavisar amb la deguda antelació, dona dret a la Fundació a descomptar de la seua liquidació un dia per cada dia de mancament de preavís.  
Capítol III  
Formació i promoció en el treball  
Article 16. Formació i investigació  
S'estarà a allò disposat a l'article 23 de l'Estatut dels Treballadors.  
Les parts signants d'aquest Conveni buscant concretar al seu àmbit el dret a la promoció i readaptació professional (Art. 35.1 i 40.2 de la CE) s'adhereixen a l'Acord Nacional de Formació Professional Contínua, subscrit per les Confederacions Empresarials i Sindicals, el 16 de desembre de 1992 i inscrits i publicat com a Conveni Conveni Col·lectiu el 25 de febrer de 1993 (BOE 10-03-93).  
Esperen així desenvolupar accions congruents amb allò disposat en els Articles 4, 19, 52 i 64 del propi Estatut dels Treballadors i l'esmentat Conveni, accions que seran finançades amb càrrec al fons de Formació Professional, d'acord amb els procediments establerts o que s'establesquen durant el període de la seua vigència.  
Es crearà una Comissió de Formació composada per representants de la Fundació, representants del Comitè Intercentres i tres treballadors/es que aportaran informació, assessorament i criteris orientatius per a l'elaboració de plans de formació.  
El Comitè Intercentres i representants de la Fundació negociaran l'obtenció de permisos de formació i resolucions d'eventuals problemes i discrepàncies en l'aplicació de l'acord (Art. 15 ANFPC)  
En cas que la Fundació no puga acollir-se a l'ANFPC, fomentarà cursos de formació i reciclatge per al personal. Aquestos cursos i la seua organització s'establiran de mutu acord entre la Fundació i representants dels treballadors/res, a l'inici de cada programació, tot procurant no alterar l'activitat funcional de la Fundació.  
Sempre que els cursos de formació i reciclatge s'hi celebren al centre de treball propi i en hores laborables, l'assistència serà obligatòria. Si pel contrari s'hi celebraren a un centre de treball distint i fora de la jornada laboral, l'assistència serà de caràcter voluntari. En cas de ser fora del centre de treball propi, la Fundació s'encarregarà de totes les despeses que ocasione l'assistència del treballador/a al curs:  
- Permisos Retribuïts:  
Els treballadors/es que cursen estudis tindran dret a gaudir de permís retribuït per exàmens, tot avisant amb una antelació mínima d'una setmana i justificant-ne la seua participació. De la mateixa manera les persones que cursen amb regularitat estudis per a l'obtenció d'un títol acadèmic i professional se'ls podrà facilitar el torn de treball si tal és el règim instaurat. També podran sol·licitar permisos no remunerats per a la preparació d'exàmens, que els seran concedits segons les possibilitats de necessitat de la Fundació i mai per un temps superior a un mes.  
En el cas que el treballador/a considere convenient l'assistència a un curs de Formació, haurà de sol·licitar un permís de caràcter individual, regulat pel capítol V de l'Article 13 (Permisos Individuals de Formació), de l'Acord nacional sobre formació contínua.  
- Permisos no retribuïts:  
Els treballadors/es amb una antiguitat mínima de sis mesos podran sol·licitar un permís no retribuït per a completar la seua formació mitjançant la realització de cursos de formació.   
Hauran de sol·licitar-ho a la Fundació per escrit amb 15 dies d'antelació, tot citant les següents dades:  
- Nom, durada del curs (data d'inici i de finalització ).  
- Horari d'assistència.  
- Entitat organitzadora.  
- Localitat d'impartició.  
Es podrà concedir el permís si la Fundació considera que el curs de formació sol·licitat és beneficiós tant per al treballador/a com per a les funcions que desenvolupa al seu lloc de treball dins de la Fundació. El treballador/a serà informat de la quantitat a descomptar en la seua nòmina.  
En el cas que el treballador/a considere convenient l'assistència a un curs de treball, relacionat amb el seu lloc de treball, ho comunicarà a la Fundació, que previ estudi del cas podrà concedir el permís. No obstant això, el 50% de temps de permís serà a càrrec de la Fundació, mentre que l'altre 50% serà a compte del treballador/a.  
En el cas que la Fundació considere necessària la formació d'algun treballador/a fora del seu horari de treball, les hores d'assistència al curs es descomptaran de la seua jornada laboral.  
Article 17. Promoció en el treball  
Personal no docent:  
En cas de produir-se alguna vacant i/o lloc de nova creació en qualsevol sector de la Fundació, en tindran prioritat els propis treballadors/es , que acomplisquen els requisits del lloc, atenent als següents criteris:  
1. Els treballadors/es pertanyents al departament on s'haja produït la vacant o lloc de nova creació.  
2. El personal de la resta de centres de treball de la Fundació.  
\* No es consideren vacants o llocs de nova creació, les contractacions a l'inici de la programació anual per a cobrir els llocs de treball que s'ostentaven en la programació anterior.  
\* No es considera promoció en el treball la mobilitat funcional a la Fundació, en tot cas el treballador/a podrà sol·licitar el canvi quan concórreguen circumstàncies que així ho demanden.  
Per a l'aplicació i desenvolupament d'aquest article es determina que:  
1. Exposar les dades de la plaça a cobrir en tots els centres i amb una antelació de 5 dies hàbils entre el que es rep el comunicat als centres i el dia de termini de presentació de sol·licituds.  
2. En el cas de realitzar proves selectives es remetrà al Comitè, a més a més d'allò citat anteriorment, els criteris de selecció amb un període de tres dies amb referència de la data, hora i lloc on es realitzen les proves.  
3. La Fundació informarà al Comitè de les persones que han realitzat les proves, procediment i puntuacions, tot indicant la persona seleccionada.  
Personal docent:  
1. En el cas de produir-se alguna vacant o lloc de nova creació s'estarà a allò disposat a la Borsa-Fitxer.  
Article 18. Treballs de superior i inferior categoria  
Els treballadors/es que realitzen funcions de categoria superior a les que corresponen per la categoria professional que tingueren assignada per un període de temps superior a tres mesos, li serà reconeguda dita categoria superior.  
Si el temps de realització de funcions de categories superior és inferior a tres mesos, els treballadors/es tindran dret a la diferència retributiva, entre la categoria assignada i les funcions que efectivament hagen realitzat.  
Si per necessitats peremptòries o imprevisibles de l'activitat productiva, la Fundació precisara destinar a un treballador/a a les tasques corresponents a categoria inferior a la seua, només podrà fer-ho pel temps imprescindible, tot mantenint-li la retribució i altres drets derivats de la seua categoria professional, havent-se de comunicar als representants legals dels treballadors/es.  
Capitol IV  
Jornada, horari, calendari, vacances i festes  
Article 19. Jornada laboral  
Personal no docent  
La jornada laboral màxima del personal no docent serà de 1700 hores anuals, tot essent la mateixa de 37 hores setmanals màximes de treball efectiu, amb caràcter ordinari de Dilluns a Divendres, fins i tot el temps de 20 minuts de descans.  
S'establiran en cada centre els torns, guàrdies i jornades corresponents de comú acord entre Fundació i representants dels treballadors/es.  
En els centres de treball on les necessitats del servei i dels cursos a realitzar ho permeten, es podrà acordar realitzar la jornada intensiva en el mes d'agost.  
Personal docent  
Personal docent de formació ocupacional  
Del 01.01.96 al 31.12.96 la jornada laboral per a aquest col·lectiu de treballadors/es serà de 25 hores lectives de dilluns a divendres. Per aquesta jornada setmanal a aquest personal docent li correspon que la seua retribució siga mensual i com a conseqüència, les funcions dins de l'horari setmanal seran les següents:  
\* 25 hores lectives.  
\* Aquest professorat haurà d'assistir a les reunions del Departament, Claustres i realitzarà tasques inherents a la docència organitzades per la Fundació.  
La modificació de la jornada laboral acordada en el paràgraf anterior suposa el manteniment dels drets adquirits per aquest col·lectiu de treballadors en relació a les cotitzacions a la Seguretat Social.  
A partir del 01.01.97 i donada la diversitat de tipus i models de cursos a realitzar per aquest tipus de professorat i en base als acords amb les distintes administracions i als salaris/hora hi establerts, la jornada del personal docent de Formació Ocupacional serà la lectiva/efectiva que figure en el seu contracte laboral, tot respectant-se en tot cas la normativa en vigor de 25 hores lectives setmanals.  
Aquest professorat ha d'assistir a les reunions del Departament, Clàustres i realitzarà tasques inherents a la docència, organitzades per la Fundació per la bona coordinació i funcionament de l'activitat docent fora del seu horari lectiu.  
Personal docent de formació contínua  
Donada la diversitat de tipus de professorat subjecte als acords derivats dels convenis de col·laboració o pactes amb empreses, i als salaris/hora acordats en aquest Conveni Col·lectiu, la jornada del personal docent de Formació Contínua en les seues diferents modalitats i programes serà la lectiva/efectiva que figure en el seu contracte laboral.  
Aquest professorat haurà d'assistir a les reunions de Departament, Claustres, i realitzarà les tasques inherents a la docència, etc., organitzades per la Fundació per a la bona coordinació i funcionament de l'activitat docent fora del seu horari lectiu.  
Article 20. Calendari i horari  
A totes les localitats on s'impartesquen cursos, es confeccionarà cada any el calendari laboral i lectiu tot atenent als festius determinats per l'autoritat laboral, així com els que s'establesquen per Conveni, tot això en el marc del calendari i horari general acordat entre la Fundació i representants dels treballadors/es.  
Els acords sobre calendari i horari tractaran de completar-se durant el mes de desembre anterior a l'any de la seua vigència.  
S'estableixen com a festius retribuïts per a tot el personal nou dies les dates dels quals seran negociades entre la Fundació i representantes dels treballadors/es.  
Els 12 festius oficials anuals 1996-País Valencià:  
\* Gener  
 1 Cap d'any  
 6 Reis  
\* Març  
 19 Sant Josep  
\* Abril  
 5 Divendres Sant  
 8 Dilluns de Pasqua  
\* Maig  
 1 Dia dels Treballadors/es  
\* Agost  
 15 Mare de Déu d'Agost  
\* Octubre  
 9 Dia del País Valencià  
 12 Dia del Pilar  
\* Novembre  
 1 Tots Sants  
\* Desembre  
 6 Constitució  
 25 Nadal  
Més les dues festes locals.  
Els nou dies retribuïts es repartiran d'aquesta manera:  
\* Octubre  
 10 i 11 pont del Pilar  
\* Desembre  
 17-96-39-77-47-36 Nadal  
   
 Més un dia a negociar a cada centre.  
En aquelles localitats on els dos dies festius locals coincidesquen amb el període vacacional, es gaudiran en dies laborals, les dates dels quals es negociaran entre la fundació i representants dels treballadors/es.  
Article 21. Vacances  
Tot el personal tindrà dret a gaudir unes vacances retribuïdes de 31 dies naturals, per cada any de treball, o la part proporcional corresponent segons el temps de contractació en la Fundació. Es gaudiran sempre dins de l'any natural en curs, sense que en cap cas puguen ésser compensades econòmicament.  
Com a norma general, les vacances es gaudiran en el mes d'agost, llevat que per necessitats del servei calguen establir-les en altres períodes. Com a màxim en el mes de maig de cada any, s'organitzarà, junt amb la representació legal dels treballadors/es, el calendari de les vacances de cadascu dels centres centres de FOREM PV i la forma de gaudir-les dels treballadors/es, tant docents com no docents. Per acord entre la Fundació i representació legal dels treballadors/es, podrà dividir-se en dos o més períodes el gaudiment de les vacanes, essent imprescindible que un dels períodes tinga 21 dies naturals consecutius o la part proporcional corresponent.  
Quan es realitzen els contractes del personal, es procurarà tenir en compte que el gaudiment de les vacances que els corresponguen s'efectue dins de la durada prevista.  
Si les necessitats del servei ho permeten, a les persones contractades amb antelació al primer de juliol, se'ls podrà establir com si estigueren devengades, el gaudiment corresponent complet de les seues vacances en el mes d'agost. En alguns casos, se li mantindrà d'alta en la SS però sense retribució, els dies de diferència entre els que li corresponguen de vacances retribuïdes i els 31 dies naturals, llevat que la citada persona accepte i puga efectuar servei en altre centre de FOREM P.V.  
El personal fix que per necessitats del servei haja de treballar en el mes d'agost, podrà optar a gaudir les seues vacances en un altre període de la seua elecció, havent-ho de comunicar amb antelació suficient al seu o a la seua coordinador/a Territorial o responsable de Departament.  
La situació d'Incapacitat Temporal derivada de malaltia o accident greu, amb comunicat d'hospitalització, i la baixa maternal, interromprà o suspendrà el gaudiment de les vacances, tenint dret el personal afectat a un nou assenyalament de vacances pel temps que reste, una vegada causada la situació d'alta.  
Quan per necessitats d'alguna Programació no es tanque en la totalitat de Centres durant el mes d'agost, s'acorda el següent:  
1. Per a la contractació del personal no docent::  
\* Tot el personal tindrà dret a gaudir unes vacances retribuïdes de 31 dies naturals per cada any de treball, o la part proporcional dels mateixos segons el temps de contractació en la Fundació.  
\* Es procurarà que el període vacacional sigapreferentment en el mes d'agost. No obstant això, si per necessitats de la programació la Fundació necessita impartir cursos en determinats centres, el període vacacional del personal necessari per a aquestes comeses serà en període estival preferentment.  
El contractat temporalment per a la programació de FPO i que no li corresponga treballar en el mes d'agost, gaudirà de les vacances devengades que li correspondrien fins la finalització del seu contracte. La resta dels dies no meritats de vacances del mes d'agost estarà donat d'alta en la Seguretat Social, segons Conveni.   
\* El personal contractat temporalment per a la programació de FPO i que haja de treballar en el mes d'agost, gaudirà les vacances que li corresponguen devengades fins la finalització del seu contracte,preferentment en el mes d'agost, i treballarà la resta dels dies a jornada intensiva, sempre que els cursos a impartir en aquest mes així ho permeten.  
2. Per a la contractació del personal docent:  
\* Si es poden gaudir les vacances en agost perquè hi ha dies no lectius, les gaudiran. La resta de dies no lectius i no de vacances, estaran donats d'alta en la Seguretat Social, segon Conveni.  
\* En cas de finalitzar el curs en agost i el seu contracte ho permeta, gaudirà de les seues vacances a continuació i per això, el seu contracte finalitzarà en la data corresponent, efectuant-se la corresponent liquidació.  
\* Si no imparteix curs en agost i continua a setembre, s'afegiria la clàusula de suspensió temporal en el contracte (donat d'alta en Seguretat Social segons Conveni).  
\* El personal docent a què concórrega la circumstància d'impartir horari lectiu en el mes d'agost, se li notificarà i concretarà en el seu contracte laboral.  
 \* Els contractes del personal docent inclouran en el seu àmbit temporal el que la incapacitat temporal derivada de malaltia o accident greu, amb comunicat d'hospitalització, i la baixa maternal, interromprà o suspendrà el gaudiment de les vacances corresponents, tenint el personal afectat el dret a un nou assenyalament una vegada causada la situació d'alta.  
Article 22. Permisos retribuïts i no retribuïts  
1. Permisos retribuïts  
Els treballadors/es, previ avís i justificació podran absentar-se del treball amb dret a remuneració pels següents casos:  
\* 15 dies naturals per matrimoni o inici de convivència equivalent, entre persones del mateix o distint sexe. En ambdós casos la Fundació i la representació dels treballadors/es decidiran la forma de la seua verificació.  
\* 2 dies laborals per part d'esposa o companya.  
\* 3 dies laborals per malaltia greu o defunció de qualsevol familiar de primer grau de consanguinitat o afinitat.  
\* 2 dies laborals per malaltia greu o defunció de qualsevol familiar de segon grau de consanguinitat o afinitat.  
\* 1 dia laboral per canvi de domicili habitual.  
\* 1 dia natural en cas de matrimoni de qualsevol familiar de primer grau de consanguinitat.  
El treballador/a sol·licitarà els dies corresponents per escrit.  
Quan en els supòsits anteriors, el treballador/a haja de desplaçar-se 200 km. O més, els permissos s'augmentaran en dos dies naturals.  
El temps indispensable per realitzar funcions sindicals o de representació, en els termes establerts per la llei i pel present Conveni.  
El temps necessari en els casos d'assistència a consulta mèdica, tot presentant el corresponent justificant.  
Els treballadors/es afectats/des per toxicomania o alcoholèmia, tindran un permís retribuït pel temps que requerisca seguir el seu tractament prescrit, sempre en cas que no li siga reconeguda la incapacitat temporal.  
Tots/es aquells/es treballadors/es que tinguen al seu càrrec fills/es menors d'edat, disposaran del temps indispensale per acompanyar-lo a la consulta mèdica degudament justificada.  
El temps indispensable per al compliment d'un deure inexcusable de caràcter públic o personal, sempre que es presente el consegüent justificant.  
Els treballadors/es tindran dret als necessaris períodes d'absència del treball, remunerats, quan decidesquen sotmetre's a tècniques de fecundació assistida, davant la infertilitat de la parella.  
En el mateix sentit es concediran permisos necessaris remunerats, per a la realització d'exàmens prenatals per prescripció facultativa, així com l'assistència a gimnàsia de preparació al part.  
\* Els/les treballadors/es, per lactància d'un fill/a menor de nou mesos, tindran dret a una hora d'absència en el treball. A elegir:  
\* Durant la jornada laboral.  
\* A l'inici o finalització de la jornada.  
\* Fraccionant-la en dues parts.  
Per voluntat pròpia del treballador/a es podrà substituir aquest dret per la reducció de mitjà hora de la jornada normal amb la mateixa finalitat. A aquest permís tindrà dret tant el pare com la mare.  
En allò que no hi quede reflectit en aquest conveni, s'estarà a allò disposat en l'Estatut dels Treballadors i altres normatives legals.  
2. Permisos no retribuïts  
En casos excepcionals i per motius justificats, es podrà sol·licitar permís no retrubuït per un període inferior a sis mesos.  
Se sol·licitarà amb un preavís per part del treballador/a de quinze dies d'antelació. Aquest permís serà concedit o denegat prèvia audiència dels representants dels treballadors/es.  
En cas de malaltia greu o dilatada d'un fill/a es disposarà dels dies necessaris de permís sense sou, tot havent de justificar les absències al treball.  
Article 23. Excedències  
L'excedència podrà ser voluntària o forçosa.  
La forçosa, que donarà dret a la conservació del lloc de treball i al còmput de l'antiguitat de la seua vigència, es concedirà per:  
\* Servei militar o Prestació Social Substitutòria.  
\* Nomenament o elecció de càrrec públic, sindical o polític.  
El reingrés haurà de ser sol·licitat dins del mes següent al cessament del càrrec públic.  
Tots els treballadors/es que tinguen almenys un any d'antiguitat en la Fundació i la seua relació laboral siga de caràcter indefinit, podran sol·licitar excedència voluntària per un període no inferior a un any ni superior a cinc anys. Aquesta excedència s'entendrà sempre concedida sense dret a percebre cap retribució i sense que el període d'excedència compute per cap efecte, tot exceptuant-ne les excedències forçoses.  
Es podran concedir excedències de menys d'un any en casos extraordinaris.  
El dret d'excedència sols podrà tornar a ser gaudit pel treballadors/a si han transcorregut quatre anys des del final de l'anterior excedència  
La petició d'excedència voluntària es cursarà per escrit a la Direcció de la Fundació, la qual respondrà concedint-la o no, en la mateixa forma.  
En cas d'excedències voluntàries, la incorporació al seu lloc de treball, serà immediata en les d'un any i haurà de ser sol·licitada per escrit amb un mes d'antelació a la data en què finalitze el període d'excedència. A partir del primer any la incorporació al lloc de treball es realitzarà quan haja una vacant.  
En cas d'excedència voluntària per maternitat, la reincorporació serà immediata durant el primer any i mig, a comptar des de l'inici de la mateixa.  
Els treballadors/es afectats/des per toxicomania o alcoholèmia, tindran dret a excedència voluntària pel temps necessari amb reserva del lloc de treball.  
Capítol V  
Retribucions  
Article 24. Retribucions  
El personal no docent serà retribuït de forma mensual en base a la taula de salaris que consta com a Annex I.  
El personal docent serà retribuït en base a les taules de salaris que consten com a annex II.  
A partir del 01.01.96 el salari de les persones contractades com a docents de la Formació Contínua, serà el corresponent al valor de l'hora lectiva determinada per a cada programació. Les taules corresponents per a cada categoria consten en Annex a banda.  
El salari de les persones contractades com a docents de la Formació Ocupacional està estructurat en base a tres nivells, A, B, C. Aquestos nivells atenen al nivell formatiu, per a cada tipus de curs i funcions a realitzar establertes per FOREM PV. Aquestos nivells tenen una retribució mensual i es corresponen en cada nivell amb els establerts en la taula annexa.  
A partir del 01.01.97 el salari de les persones contractades com a docents de Formació Ocupacional es correspondrà amb els nivells establerts en les administracions públiques en els seus acords. Aquestos nivells atenen al nivell formatiu, grau de dificultat i funcions a realitzar hi establerts i que es corresponen en cada cas i moment amb les taules annexes.  
El personal no docent podrà sol·licitar bestretes a compte del salari mensual per un valor de fins el 50% del salari net a percebre.  
El treballador/a no docent que preste els seus serveis amb més d'un any d'antiguitat en la Fundació, podrà demanar un préstec de fins tres mensualitats, a tornar en un any a partir de la seua concessió i sense interessos, a raó d'una quantitat fixa mensual.  
Si per necessitats dels Convenis col·laboració o acords implícits amb entitats externes privades o públiques, la Fundació podrà contractar amb salaris d'aquests Convenis de Col·laboració. En els casos de Convenis de Col·laboració con CCOO, si així s'acorda, s'estarà a allò establert al Conveni Col·lectiu de CCOO o norma pròpia interna.  
Article 25. Antiguitat  
Per a tots els treballadors/res s'estableixen dos dies lliures de disposició per cada trienni, fins un màxim de quatre triennis.  
Per al còmput d'aquest trienni es tindrà en compte el temps realment treballat a la Fundació.  
Article 26. Pagaments extraordinaris  
S'estableixen dos pagaments extraordinaris corresponents a una mensualitat de salari base en cadascun d'ells. Aquests pagaments s'abonaran en concepte d'estiu (2a Quinzena de juny) i el concepte d'hivern (entre el 15 i el 20 de desembre).  
Aquests pagaments seran proporcionals al temps treballat en el semestre natural immediatament anterior al seu venciment.  
Els treballadors/res amb contracte per temps determinar es regiran per allò establert a l'article 30 referent a "Finiment", quant a l'abonament dels pagaments extraordinaris, excepte per a aquells/es contractats/ades, les dates de treball dels quals coincidesquen amb els dies d'abonament especificats al 1r paràgraf.  
Es podrà accedir al fet que la Fundació avance dos pagaments extres a qualsevol treballador/a que ho sol·licite, abonant-se al seu dia les diferències que per augments posteriors es puguen produir.  
Article 27. Hores extraordinàries i nocturnes  
Les hores extraordinàries són de caràcter excepcional i limitades.  
Tindran la consideració d'hores extraordinàries, cada hora de treball que es realitze sobre la durada màxima de la jornada efectiva de treball.  
S'abonarà l'hora extraordinària amb un increment d'un 75% sobre el salari que correspondria a una hora ordinària o en el seu cas, es compensaran per temps equivalent de descans retribuït incrementat, almenys, en el percentatge abans indicat.  
El nombre d'hores extraordinàries no podrà ser superior a 80 a l'any. Per als treballadors/res que per la modalitat o duració del seu contracte, realitzaren una jornada en còmput anual inferior a la jornada general a la Fundació, el nombre anual d'hores extraordinàries es reduirà en la mateixa proporció que existesca entre aquestes jornades.  
La prestació de treball en hores extraordinàries serà voluntària.  
La realització d'hores extraordinàries es registrarà dia a dia i es totalitzaran setmanalment, tot entregant còpia del resum setmanal al treballador/a en el part corresponent.  
Es prohibeix la realització d'hores extraordinàries en període nocturn.  
Les hores treballades durant el període comprés entre les 10 de la nit i les sis del matí, llevat que el salari s'haja establert atenent a que el treball siga nocturn per la seua pròpia naturalesa, tindran una retribució específica incrementada, com a mínim, en un 25% sobre el salari base.  
Article 28. Dietes  
Els treballadors/res de la Fundació, que per motius de treball o que la contractació així ho exigesca, hagen d'esmorzar, dinar, sopar o dormir fora de casa, tindran aquestes dietes estipulades.  
\* Desdejuni: 400  
\* Dinar: 1.800  
\* Sopar: 1.500  
\* Habitació: 4.900 (amb justificant).  
Article 29. Plus de transport  
Quan per necessitats del servei, un treballador/a haja de desplaçar-se del seu centre de treball, la Fundació abonarà les despeses que aquest desplaçament haja ocasionat.  
Els treballadors/res de la Fundació que per motius de treball hagen d'utilitzar el seu propi vehicle, rebran en concepte de quilometratge:  
1996 28 pessetes/quilòmetre  
(vehicle particular)  
1997 30 pessetes/quilòmetre  
(vehicle particular)  
Article 30. Finiment  
Tota comunicació de cessament o preavís per part de la Fundació haurà d'anar acompanyada d'una proposta de finiment, llevat que el preavís o comunicació el realitze el treballador/a.  
El treballador/a, si així ho desitja, podrà estar assistit/da per un representant dels treballadors/res en l'acte de la signatura del finiment. Una vegada signat pel treballador/a, el rebut del finiment assortirà els efectes alliberadors que li són propis.  
Els contractes per temps determinat tindran un finiment que consistirà en el valor de les parts proporcionals de les pagues extraordinàries i vacances (en el cas de no haver-les cobrat en el moment del seu gaudiment), a què tingueren lloc segons el temps realment treballat.  
Article 31. Clàusula de revisió salarial  
1r any. Si l'IPC de final de 1996 supera l'increment salarial aplicat per a aquest anys, s'efectuarà la revisió salarial corresponent, aplicant-se la diferència resultant a partir del 01.01.1997.  
2n any. Si l'IPC de final de 1997 supera l'increment salarial aplicat per a aquest any s'efectuarà la revisió salarial corresponent, aplicant-se la diferència resultant a partir de 01.01.1998  
Article 32. Complements per malaltia, accident o maternitat  
La Fundació complementarà les prestacions de la Seguretat Social per ILT, malaltia comú, accident o maternitat, en tant que el treballador/a es trobe en aquesta situació, fins el cent per cent del seu salari real, des del primer dia de la baixa.  
Article 33. Protecció a la maternitat en el treball  
En atenció a l'especial situació de la treballadora en estat de gestació o lactància, la Fundació facilitarà el canvi de lloc de treball o activitat que puga afectar negativament el desenvolupament d'aquesta gestació o lactància, sense minvament de retribució, categoria o del dret de la reincorporació posterior.  
Es prohibirà realitzar treballs tòxics, penosos o perillosos, durant l'embaràs o període de lactància.  
La treballadora en període de gestació i lactància tindrà dret a no treballar en horari nocturn i/o a torns.  
Article 34. Salut laboral  
En aplicació de la Llei de Prevenció de Riscos Laborals (Llei 31/1995, de 8 de novembre), les parts signants acorden en el termini de dos mesos, constituir el Comitè Intercentres de Seguretat i Salut que tindrà una composició de 6 membres, 3 per la Fundació i 3 per la part social. Aquest Comitè elaborarà un reglament de funcionament i elegirà d'entre els seus membres un/a president/a i un/a secretari/ària. Entre les seues comeses aquest Comitè elaborarà una proposta d'actuació que servesca de base en la presa de decisions i mesures de prevenció, per la Fundació i la Representació legal dels treballadors/res.  
Quan el personal treballador haja d'executar un lloc de treball d'inferior categoria per motiu d'incapacitat laboral parcial, produïda per accident de treball en la Fundació, aquesta continuarà satisfent-li el sou de la seua categoria anterior.  
La Fundació canviarà de lloc de treball, respectant la mateixa categoria professional, a aquells treballadors/res que acrediten que el seu lloc de treball els produeix perjudicis en la seua salut.  
Article 35. Revisions mèdiques  
Tots els treballadors/es de la fundació tenen dret a una revisió mèdica anual com a mínim. En aquestes revisions s'efectuaran les proves específiques en el temps i forma que s'establisca, adaptant-se necessàriament als factors de risc del lloc de treball. Per això es negociarà un protocol específic amb la Mútua que es concerte.  
Aquest protocol tindrà en compte els riscos específics de cada lloc de treball. Aquest protocol estarà inclòs dins del Pla de Prevenció que es realitzarà en la Fundació.  
La fundació consultarà prèviament amb el Comitè Intercentres la decisió sobre la contractació de la Mútua corresponent.  
Es facilitarà al treballador/a còpia intel·ligible del reconeixement mèdic realitzat. En tot cas, l'informe clínic pertany a l'esfera íntima del treballador/a i com a tal ha de ser protegit.  
Article 36. Assegurança col·lectiva  
La Fundació concertarà una pòlissa d'assegurança que cobrisca els riscos de mort i invalidesa dels seus treballadors/res, amb la quantitat següent:  
Defunció: 3.000.000 PTA.  
Incapacitat: 6.000.000 PTA.  
Article 37. Assegurança de responsabilitat civil  
La Fundació concertarà per a tots els treballadors/es una assegurança de responsabilitat civil. La prestació màxima per sinistre serà de 05.665.947 de pessetes.  
Article 38. Mobilitat geogràfica  
S'estarà a allò disposat en l'Estatut dels Treballadors, article 40.  
Autoritzat el trasllat, el treballador/a tindrà dret a optar entre el trasllat, percebent una compensació per despeses, o/ a extingir el seu contracte, mitjançant la indemnització que es fixe, com si es tractara d'extinció autoritzada per causes tecnològiques o econòmiques. La compensació a que es refereix el primer supòsit comprendrà tant les despeses pròpies com dels familiars al seu càrrec, en els termes que es convinga entre les parts, que mai serà inferior als límits mínims establerts en el Conveni Col·lectiu. D'igual forma, es determinarà el termini d'incorporació al nou lloc de treball, que no serà inferior al de trenta dies.  
Article 39. Fons d'ajuda economicosocial  
La Fundació considera que independentment dels acords econòmics d'aquest Conveni, existeixen per als treballadors/es una sèrie de despeses puntuals que graven les economies particulars. Per a això acordem constituir un Fons d'Ajuda a aquestes necessitats econòmiques de tipus social i els criteris de distribució de les quals, persones beneficiàries, quantitats o barem regulador per petició, etc., seran aprovats a partir del mes de setembre entre la Fundació i el Comitè Intercentres. En tot cas, serà el propi Comitè el que regule, controle aquest Fons previ acord amb la Fundació. El personal no docent serà el beneficiari d'aquesta ajuda.  
La quantitat inicial amb que es dota aquest fons serà de 400.000 pta.  
Capítol VI  
Representació dels treballadors/es, drets sindicals  
Article 40. Drets sindicals  
Els treballadors/es tindran dret a una hora al mes retribuïda i acumulable per la realització d'assemblees en horari laboral, intentant no entorpir l'activitat de la Fundació.  
La Fundació dotarà d'un local per al Comitè Intercentres amb els mitjans necessaris per exercir la seua tasca de representació.  
La Fundació informarà al Comitè Intercentres de la activitat i la gestió a tots els seus àmbits, per a la qual cosa tindrà accés al compte de resultats, el balanç i la memòria. Igualment, se'ls facilitarà còpia dels pressupostos i balanços de la Fundació anualment.  
Els membres del Comitè d'Empresa o representats dels treballadors/es, disposaran cadascú/na d'un crèdit de hores mensuals establertes a l'article 68 ( apartat e ) de l'Estatut dels Treballadors. Podran transferir i acumular totes o part de les seues hores sindicals retribuïdes en favor d'un o més dels seus membres, sempre que la Fundació ho considere oportú o necessari.  
Quan tinguen lloc eleccions sindicals a la Fundació, es consideraran elegibles segons aquest Conveni, tots aquells treballadors/es majors de divuit anys l'antiguitat dels quals en la Fundació siga com a mínim de tres mesos.  
De conformitat amb la Llei 2/1991, de 7 de gener, s'informarà als representats del treballadors/es en matèria de contractació.  
Conformitat amb l'article 64.1 de l'Estatut dels Treballadors, pel que fa a competència del Comitè d'Empresa.  
Informació de totes les sancions o amonestacions imposades independentment del seu grau, i prèviament a fer-les efectives.  
En el cas de sanció a partir de falta greu, serà preceptiu obrir expedient contradictori, independentment que el treballador/a siga o no representant del treballadors/es.  
Article 41. Comitè Intercentres  
Serà constituït un Comitè Intercentres com a representació legal de tots els treballadors/es de la Fundació al País Valencià.  
Pel que fa a la seua composició tindrà un màxim de 6 membres. En la seua constitució hom guardarà la necessària proporcionalitat obtinguda en les eleccions sindicals en cada centre de treball.  
La Fundació dotarà amb un fons per a despeses de desplaçament del Comitè Intercentres, que hauran de ser objecte de justificació documental.  
Reglamentàriament aquest Comitè determinarà els seus càrrecs executius, funcions, periodicitat de les seues reunions i funcionament.  
El Comitè Intercentres està legitimat per a negociar convenis col·lectius amb la Fundació, reglaments i qualsevol altre tipus de pactes que interessants per al conjunt dels treballadors/es de la Fundació, sense perjudici de les competències que, als seus respectius àmbits, tinguen els Comitès de Fundació i Delegats/es de Personal. Podrà nomenar als/les representats corresponents per a la negociació col·lectiva a la Fundació. De igual manera assumirà qualsevol altra competència que li siga reconeguda per la legislació vigent.  
Article 42. Quota Sindical  
A requeriment del treballador/a, la Fundació descomptarà de la seua nòmina l'import de la quota sindical, que serà ingressat en el compte que el Sindicat corresponent determine.  
Article 43. Representació dels treballadors/es en el Patronat  
El Patronat entregarà al president/a del Comitè Intercentres l'ordre del dia de les reunions convocades, amb una antelació de 48 hores, el Comitè podrà assistir a les reunions en les qual els temes a tractar afecten directament als treballadors/es de la Fundació, amb dret a veu.  
Article 44. Organització pràctica del treball  
Per a la modificació de les condicions de treball serà d'acord amb el es que disposa amb caràcter general a l'Estatut dels Treballadors (L.8/80), article 41.  
Capítol VII  
Faltes i sancions  
Article 45. Faltes dels treballadors/es  
Es consideren faltes les accions o omissions que suposen incompliment o trencament dels deures establerts per les disposicions legals vigents, en tot allò que no estiga regulat al present Conveni.  
Les faltes es classifiquen en consideració a la seua importància, transcendència i perjudici ocasionat en: lleus, greus i molt greus.  
Article 46. Faltes lleus  
Tenen consideració de faltes lleus les següents:  
1. De dos a quatre faltes de puntualitat al llarg d'un mes, sempre i quan no siguen justificades.  
2. L'abandonament injustificat del lloc de treball.  
3. Faltar al treball un dia al mes sense causa justificada.  
4. No notificar en el termini de tres dies la baixa per ILT, llevat que es demostre la impossibilitat de fer-ho.  
5. Negar-se a assistir a un curs de caràcter obligatori.  
6. Embriaguesa ocasional.  
Article 47. Faltes greus  
Tenen consideració de faltes greus les següents:  
1. De cinc a set faltes de puntualitat al llarg d'un mes, sempre i quan no siguen justificades.  
2. Faltar dos dies al mes sense causa justificada.  
3. No comunicar els canvis experimentats en la família, que puguen afectar a les prestacions de la SS o la relació laboral amb la Hisenda Pública.  
4. Simular la presència d'un altre treballador/a en el lloc de treball.  
5. La negligència en el treball que afecte negativament a la marxa de la Fundació.  
6. Simular malaltia o accident.  
7. Reincidència en falta lleu dins d'un trimestre, quan la falta lleu siga sancionada per escrit.  
8. Enfrontament entre companys/es o agressió física.  
Article 48. Faltes molt greus  
Són faltes molt greus les següents:  
1. La indisciplina en el treball.  
2. L'abús de confiança o deslleialtat en les gestions encomanades, tot transgredint la bona fe contractual.  
3. Més de set faltes de puntualitat sense justificar en un període de 30 dies naturals, més de 15 en sis mesos i més de 25 en un any.  
4. Faltar al treball més de dos dies sense causes justificades durant el període d'un mes.  
5. L'embriaguesa habitual.  
6. Dedicar-se a activitats dins de l'horari de treball que impliquen competència per a la Fundació.  
7. Els mals tractes de paraula i obra o falta greu de respecte als companys/es de treball.  
8. La disminució voluntària i continuada en el rendiment normal del treball.  
9. La reincidència en falta greu, encara que siga de distinta naturalesa, sempre que es cometa dins d'un trimestre.  
10. La toxicomania quan repercutisca negativament en el treball.   
11. Furt i robatori tant als treballadors/es com a la Fundació o a qualsevol altra persona.  
12. Reiteració en la simulació de malaltia o accident.  
13. Les ofenses verbals de naturalesa sexual o de qualsevol altra naturalesa, exercides sobre qualsevol treballador/a.  
14. Les ofenses físiques de naturalesa sexual o de qualsevol altra naturalesa, exercides sobre qualsevol treballador/a.  
Article 49é. Sancions  
Dues faltes lleus constitueixen una falta una falta greu i dues faltes greus constitueixen una falta molt greu.  
Les sancions que procedesquen imposar en cada cas per les faltes comeses, seran les següents:  
- Per faltes lleus:  
a) Amonestació verbal.  
b) Amonestació per escrit.  
- Per faltes greus:  
a) Suspensió d'ocupació i sou d'un a quinze dies.  
b) Pèrdua del dret a estar inclòs en el Sistema d'Organització Interna d'Accés a la Contractació.  
- Per faltes molt greus:  
a) Suspensió d'ocupació i sou de quinze dies a dos mesos.  
b) Acomiadament.  
c) Pèrdua del dret a estar en el Sistema d'Organització Interna d'Accés a la Contractació.  
En cas d'incórrer algun treballador/a en la falta tipificada en el punt 14 de l'article 48, la sanció serà d'acomiadament.  
Article 50. Prescripció  
Les faltes lleus prescriuran als 10 dies, les faltes greus als 20 dies i les molt greus als 60 dies.  
El termini de la prescripció s'inicia a partir que la Fundació té coneixement de la falta comesa i en tot cas, als 6 mesos de haver estat comesa.  
Annex I  
Salaris per al personal no docent  
Per als dos anys de vigència:  
1r. any:  
Taula retributiva de 1996 ( per a 14 pagaments anuals )  
 Salari brut Salari brut  
 mensual anual  
1. Director/directora Gerent 256.243 PTA 3.587.403 PTA.  
2. Coordinador/Coordinadora   
 Territorial 218.939 PTA. 3.065.146 PTA.  
Cap de Departament 218.939 PTA. 3.065.146 PTA.  
3. Coordinador/a de Formació 202.351 PTA. 2.832.914 PTA.  
Tècnic/Técnica 202.351 PTA. 2.832.914 PTA.  
Coordinador/a d'Àrea 202.351 PTA. 2.832.914 PTA.  
Coordinador/Coordinadora de Centre 165.839 PTA. 2.321.746 PTA.  
Oficial de 1ª Administratiu/iva 161.825 PTA. 2.265.550 PTA.  
4. Oficial 2ª Administratiu/iva 143.766 PTA. 2.012.724 PTA.  
Personal manteniment i serveis 143.766 PTA. 2.012.724 PTA.  
Auxiliar Administratiu/iva 129.807 PTA. 1.817.298 PTA.  
5. Personal de neteja 108.744 PTA. 1.522.415 PTA.  
2n any:  
A partir de l'01.01.97 s'aplicarà als salaris de 1996 l'increment salarial acordat entre les parts.  
Annex II  
Salari per al personal docent  
Formació ocupacional ( per als dos anys de vigència ):  
Taula retributiva per a 1996:  
Brut mensual  
Nivell A 200.425 PTA.  
Nivell B 220.985 PTA.  
Nivell C 243.200 PTA.   
Aquests salaris inclouen:  
\* 1 dia de contractació abans de l'inici del curs. (Aquest dia s'atorgarà al professor que formalitze la documentació inherent al curs).  
\* Manteniment d'alta en la Seguretat Social el mes d'agost.  
\* Amb objecte d'ajustar el salari del nivell C a allò establert per l'administració per a aquests cursos, s'efectuarà a cadascú dels professors d'aquest nivell el pagament d'un complement salarial que iguale aquesta diferència.  
Nivells B i C són aquells professors que a més a més de desenvolupar les tasques del nivell A, confeccionen una memòria del curs tot seguint les orientacions de FOREM PV.  
Taula retributiva a partir del 01.01.97:  
 Mòdul Brut empresa Salari hora  
   
 188 2.803 PTA 2.111 PTA.  
 235 3.148 PTA 2.371 PTA.  
 257 3.148 PTA 2.371 PTA.  
 280 3.148 PTA 2.371 PTA.  
 325 3.519 PTA 2.650 PTA.  
 325 NT 3.851 PTA 2.900 PTA.  
 371 3.851 PTA 2.900 PTA.  
 462 4.647 PTA 3.500 PTA.  
 462 NT 5.577 PTA 4.200 PTA.  
 552 5.577 PTA 4.200 PTA.  
Formació contínua ( per als dos anys de vigència )  
Taula retributiva a partir del 01.01.96:  
PIAP 3.615 PTA./hora  
Intersectorials 3.615 PTA./hora  
Sectorials 3.615 PTA./hora  
Aquest salari inclou:  
\* Les parts proporcionals de vacances.  
\* Les parts proporcionals de pagaments extres ( Nadal i estiu ).  
 \* Les parts proporcionals de permisos retribuïts anuals.  
Aquest salari fa referència a hores lectives perquè està subjecte als Convenis subscrits entre CCOO i FOREM PV, tant a nivell estatal com del País Valencià.  
Hom no inclou la possibilitat que la Fundació està obligada a pagar salaris superiors a banda dels convenis de col·laboració, contractes amb empreses privades o amb Administració que siguen signats. En els casos esmentats hom comunicarà al Comitè Intercentres els salaris corresponents.  
El salari del professorat, tant el de Formació Contínua com Ocupacional, vigirà a l'inici de la programació de 1996.  
Els salaris, tant de Formació Contínua com Ocupacional, no tindran revisió salarial.  
Annex III  
Definicions de les categories professionals  
Personal no docent:  
\* Grup 1:  
Director/a gerent:  
És aquell/a que nomenat/ada i amb poders atorgats pel Patronat FOREM PV organitza i dirigeix el treball del personal al seu càrrec i sota la seua responsabillitat.  
\* Grup 2:  
Coordinador/a territorial:  
És aquell/a que sent el seu àmbit d'actuació un territori determinat, d'acord amb les instruccions rebudes pel director/a Gerent i amb responsabilitat, iniciativa i autonomia en les seues funcions i gestions, coordina, programa i prospecta l'activitat de la Fundació en la seua zona territorial, així com organitza i dirigeix el treball del personal al seu càrrec.  
Cap de departament:  
És aquell/a que tot tenint la titulació adequada i actuant sota les ordres immediates del director/a, amb un marge d'autonomia i responsabilitat, assumeix directament la direcció d'un determinat servei o àrea.  
\* Grup 3:  
Coordinador/a de formació:  
És el titulat/da en Pedagogia o Psicologia l'àmbit d'actuació del qual és el territori o cursos que es determinen. D'acord a les instruccions o directrius rebudes del seu superior immediat i amb responsabilitat i iniciativa, realitza l'activitat referida a l'alumnat (selecció, Mobile, inserció, etc.) en qualsevol modalitat formativa, coordina l'activitat del personal docent, participa i col·labora en la selecció de personal al seu àmbit d'actuació i col·labora en el disseny de programes formatius.  
Coordinador/a d'àrea:  
És aquell/a que amb la titulació o experiència necessària, exerceix les tasques d'orientació pedagògica d'una família professional concreta, investigació i elaboració de dissenys curriculars i materials didàctics.  
Tècnic/a:  
És aquell/a titulat/da universitari o assimilat que, amb coneixement de la seua professió, amb autonomia, responsabilitat i sota les directrius i orientacions del seu immediat superior realitza una activitat de serveis, assessoraments i/o gestió en qualsevol de les activitats o àrees de treball de FOREM PV.  
Coordinador/a de centre:  
És aquell/a que, sent el seu àmbit d'actuació un Centre de Formació i una demarcació territorial comarcal, d'acord amb les instruccions rebudes pel director/a o persones en qui delegue, amb responsabilitat, iniciativa en les seues funcions i gestions, realitza les tasques burocràtiques-administratives del Centre, controla i executa la comptabilitat que es determine per l'empresa, representa a FOREM PV davant les entitats externes, i col·labora en l'elaboració de les programacions anuals de FOREM PV al seu àmbit territorial. Organitza i dirigirà el treball del personal administratiu que es contracte al Centre.  
Oficial primera administratiu/va:  
És aquell/a que d'acord amb les instruccions rebudes de l'immediat superior, amb total coneixement de la seua professió, amb responsabilitat i iniciatives restringides, executa amb absoluta correcció els treballs de la seua responsabilitat encomanats.  
Personal docent:  
Professor/a:  
És aquell/a que exerceix les següents tasques:  
\* Preparació i impartició de les classes.  
\* Disseny i avaluació de l'acció formativa.  
\* Memòria del curs.  
\* Tutoria i orientació professional.  
\* Tasques administratives inherents al curs.  
\* Grup 4:  
Oficial de segona administratiu/va:  
És el treballador/a que amb coneixements suficients de la seua professió i sota la supervisió de la Comandància, o en el seu cas, de l'oficial de primera, treballa amb aquests en el correcte funcionament del servei.  
Personal de manteniment i serveis:  
És aquell treballador/a que amb la suficient autonomia i responsabilitat, té les següents funcions:  
\* Custòdia, en el seu cas, de les claus de totes les dependències del Centre, així com el seu control i la seua distribució.  
\* Supervisió i control de tots els treballs que es realitzen a l'àrea de la seua competència, ja siguen realitzats pel personal de la casa o per Entitats que tinguen una relació de prestació de serveis amb aquesta.  
\* Supervisió de les instal·lacions generals del Centre.  
Informació al públic sobre les activitats i reunions que es realitzen al Centre, tot controlant les entrades i eixides d'aquest.   
 Orientar el públic en els locals del Centre, atendre petites centraletes telefòniques que no l'ocupen permanentment, col·laborar en la neteja i el bon ordre de les dependències del Centre  
\* Supervisar i controlar les entrades i eixides de tota classe de mobles, objectes, queviures, combustibles i altres elements necessaris per al funcionament del Centre i els seus serveis.  
Auxiliar administratiu/va:  
És aquell/a que realitza treballs administratius de caràcter elemental, repetitius o amb alternances simples, segons els procediments establerts o les instruccions rebudes del seu superior jeràrquic.  
\* Grup 5:  
Personal de neteja:  
És aquell treballador/a que realitza les tasques de neteja dels despatxos i dependències del centre o centres (dins de la mateixa població), per als que siguen designats, així com el mobiliari, qualsevol que siga la seua classe i situació.  
Representants Representants  
Treballadors/es FOREM PV  
València, 1 d'octubre de 1996.


Còpia Permalink ELI